Lia Kali

Julia Isern, Lia Kali izenez ezagunagoa (1997ko uztailaren 25a, Bartzelona) abeslaria eta musikagilea da.

 Biografia 

 Hastapenak musikan 
Lia Kali ingurune artistikoan hazi zen, eta txikitatik elikatu zuen musikarekiko bere grina. Familia artistiko batetik dator, aita bateria-jotzailea du, eta ama idazlea, eta horrek gaztetatik sustatu zuen bere sormena. Soul, reggae eta rap generoak uztartzen ditu bere musikak.

16 urterekin, Bertzelonako jams-etan ibiltzen hasi zen bizikletaz, bartzelonar eszenako musikariekin harremanetan jarri eta reggae, jazz, soul eta rap generoak arakatu zituen. Bere ahots-gaitasunak eta karismak Amy Winehouseren omenezko 'The Amy's Soul' bezalako proiektuetan parte hartzera eraman zuten, hala, eszenatokietan bere presentzia sendotuz.

2017an, Operación Triunfo talent show-eko castinetara aurkeztu zen, eta azken fasera iritsi.

2021ean, 'La Voz' telebista-programan parte hartu zuen, eta bere talentuak audientzia zabalago baten arreta erakarri zuen; horri esker, musikaren industrian ospea irabazi zuen.

 Lehen albuma eta ospea 
2023an, Contra todo pronóstico bere lehen albuma kaleratu zuen, non esperientzia pertsonal eta emozionalak jorratzen dituen letra zintzo eta sakonekin. Disko horretan, Toni Anzis eta Acción Sánchez ekoizleekin eta Nanpa Básica eta SFDK artistekin aritu zen lankidetzan, eta besteak beste, nork bere mugak gainditzea, osasun mentala eta ahalduntze pertsonala jorratu zituen.

Espainiako musika-eszenako artista garrantzitsuekin lan egin du, besteak beste, Rels B, SFDK eta Duki argentinarrarekin. Azken horrekin, estiloak fusionatu eta nazioartera zabaldu zuen abesti batean kolaboratu zuen.

Gainera, 'El hormiguero' (Antena 3) edo 'La revuelta' (TVE) bezalako telebista-saioetara gonbidatu izan dute, non bere karisma erakutsi eta bere ibilbideaz hitz egin zuen, musika-arloan zein arlo horretatik kanpo figura nabarmen gisa finkatuz.

2024an, jaialdi ezagunetan parte hartu zuen, hala nola Cruïlla eta Primavera Sound jaialdietan, eta bere belaunaldiko artista itxaropentsuenetako bat bihurtu zen.

Bere erronka pertsonalak (zentro psikiatriko batean sartzea edo bere buruaz beste egiteko saiakerak, adibidez) jendaurrean eta modu irekian partekatu izan ditu. Esperientzia horiek eragin handia izan dute bere musikan eta publikoarekiko lotura sendotu dute.

2025eko martxoaren 21ean, bere bigarren estudioko albuma kaleratu zuen, Kaelis izenekoa, eta harekin bira bat egin zuen Espainiako hainbat hiritan, hala nola Madrilgo Movistar Arena bezalako eszenatoki enblematikoan.

 Diskografia 

 Contra todo pronóstico (2023)
 Kaelis (2025)

 Erreferentziak 

 Kanpo estekak 

Kategoria:Gizabanako biziak
Kategoria:1997ko jaiotzak
Kategoria:Bartzelonarrak
Kategoria:Rap abeslariak
Kategoria:Emakume raperoak